text: Mand ramt af tog i Varde
  10 juli 2011 kl. 06.32
  En 55-årig mand blev i går aftes ramt af et tog i Varde. Politiet betegner hans tilstand som kritisk.
  Syd- og Sønderjyllands Politi ved endnu ikke, hvorfor en mand i går blev ramt af et tog i på Varde station.
  - Det vi ved er, at manden tilsyneladende har siddet på perronen med benene ud over kanten. Da han så vil rejse sig op, kan noget tyde på at han falder forover og ned foran toget, siger vagthavende hos Syd- og Sønderjyllands Politi, Tommy Bech.
  Mandens tilstand betegner politiet som kritisk. Han ligger lige nu på Esbjerg Sygehus. 
  Politiet er i gang med at undersøge nærmere, hvad der er sket på perronen i Varde, og er derfor blandt andet i gang med at afhøre vidner til episoden.
  